《勿言鲁酒薄为史端叔作也端叔同寮於越未终更》
宋代·喻良能

同寮虽云多，交友未易结。
臭味一小异，肝胆便楚越。
君侯宰相子，风度何翩翩。
四偕计吏贡，春铨复襃然。
一见盖为倾，相逢岂在早。
白发与红颜，论交非草草。
君才若杞梓，真能世其家。
顾我如驽骀，只堪服盐车。
心情过中年，何翅数日恶。
径须酹一樽，勿言鲁酒薄。

作者简介：婺州义乌人，字叔奇，号香山。高宗绍兴二十七年进士。补广德尉。历迁工部郎中、太常寺丞。出知处州，寻以朝请大夫致仕。尝进《忠义传》二十卷，孝宗深加叹赏，即命颁行。为文精深典雅。有《香山集》、《家帚编》等。